b'\n_START_ARTICLE_\nStruvejev geodetski lok\n_START_SECTION_\nZgodovina\n_START_PARAGRAPH_\nLok je bil oblikovan na pobudo nem\xc5\xa1ko-ruskega astronoma in geodeta Friedricha von Struveja, ki je deloval na Univerzi v Tartuju (Tartu v nekdanjem Ruskem imperiju, danes Estonija), z namenom to\xc4\x8dne dolo\xc4\x8ditve oblike Zemlje. Po Napoleonovem porazu so \xc5\xbeeleli evropski vladarji izkoristiti obdobje miru za temeljito razmejitev dr\xc5\xbeav, vendar je bila oblika Zemlje, pomembna za natan\xc4\x8dno merjenje razdalj na povr\xc5\xa1ju, v tem \xc4\x8dasu \xc5\xa1e neznanka. Ruski car Aleksander I. je dal Struveju na razpolago dovolj sredstev za nalogo vzpostaviti ustrezno dolg lok triangulacijskih to\xc4\x8dk. Triangulacija je bila namre\xc4\x8d takrat edina zanesljiva metoda za merjenje dalj\xc5\xa1ih razdalj._NEWLINE_Struve se je namenil izmeriti poldnevnik, ki poteka skozi observatorij v Tartuju pribli\xc5\xbeno 27 \xc2\xba vzhodne zemljepisne dol\xc5\xbeine in je za\xc4\x8del z lokom 3,5 \xc2\xba zemljepisne \xc5\xa1irine med otokom G\xc3\xb6gland (Hogland) v Finskem zalivu ter Jacobstadtom (danes J\xc4\x93kabpils, Latvija) na jugu. Delo je bilo opravljeno med letoma 1821 in 1831. Pribli\xc5\xbeno hkrati je Carl Tenner neodvisno od njega izvajal geodetske meritve z istim ciljem, a z bazo v Vilni (danes Litva) na jugu. Medtem ko je Struve razmi\xc5\xa1ljal o navezavi na kraj\xc5\xa1e loke, \xc5\xbee prej zakoli\xc4\x8dene na skrajnem severu, si je Tenner zamislil tak podalj\xc5\xa1ek do \xc4\x8crnega morja na jugu. Njuna loka sta bila na sre\xc4\x8do dovolj skupaj, da ju je bilo mo\xc5\xbeno zdru\xc5\xbeiti. Nato sta dalj\xc5\xa1ala lok vsak v svojo smer s pomo\xc4\x8djo zunanjih sodelavcev na terenu. Naposled je bil lok do leta 1851 zakoli\xc4\x8den na celotni razdalji med obalama Arkti\xc4\x8dnega in \xc4\x8crnega morja, z zaklju\xc4\x8dno fazo (preverjanjem nekaj sumljivih meritev) med 1852 in 1855. Ob tej prilo\xc5\xbenosti so na skrajni severni in ju\xc5\xbeni to\xc4\x8dki postavili spomenika._NEWLINE_Ob dokon\xc4\x8danju je bil Struverjev lok najsevernej\xc5\xa1i, najdalj\xc5\xa1i in najnatan\xc4\x8dnej\xc5\xa1i tovrsten lok, z negotovostjo 4 mm na kilometer, in edini, ki se je raztezal skozi ve\xc4\x8d dr\xc5\xbeav \xe2\x80\x93 Ruski imperij ter \xc5\xa0vedsko-norve\xc5\xa1ko zvezo. Poleg uporabnosti za kartiranje Srednje Evrope je bil njegov vpliv \xc5\xa1ir\xc5\xa1i: spodbudil je izbolj\xc5\xa1ave merilnih priprav in posredno pripomogel tudi k sprejetju metri\xc4\x8dnega sistema enot ter napredku ved o Zemlji kot celote.\n_START_SECTION_\nOhranjenost in za\xc5\xa1\xc4\x8dita\n_START_PARAGRAPH_\nDanes je znan polo\xc5\xbeaj komaj ve\xc4\x8d kot desetine od izvirnih 265 to\xc4\x8dk, ki so tvorile lok. Te so bile na terenu razli\xc4\x8dno ozna\xc4\x8dene in precej ozna\xc4\x8devalcev je izginilo \xc5\xbee v 1890. letih. Tudi preostale so danes razli\xc4\x8dno obele\xc5\xbeene, od preproste luknje v skali do posebnih spomenikov, postavljenih v bli\xc5\xbeini._NEWLINE_Komisija Organizacije ZN za izobra\xc5\xbeevanje, znanost in kulturo (UNESCO) je leta 2005 obravnavala serijsko nominacijo desetih dr\xc5\xbeav in vpisala 34 \xc5\xa1e ohranjenih to\xc4\x8dk v seznam svetovne kulturne dedi\xc5\xa1\xc4\x8dine na podlagi pomena Struvejevega geodetskega loka za znanstven napredek, pa tudi kot zgled za medkulturno ter meddr\xc5\xbeavno izmenjavo v obliki znanstvenega sodelovanja. S tem je Struvejev geodetski lok edini spomenik, ki je vpisan v seznam izrecno zaradi svojega zgodovinskega pomena za astronomijo. Na seznamu so \xc5\xa1e drugi, denimo observatorij Pulkovo v Sankt Peterburgu, vendar vedno v sklopu \xc5\xa1ir\xc5\xa1ega kulturnega spomenika (v omenjenem primeru skupaj z zgodovinskim mestnim jedrom in drugimi spomeniki)._NEWLINE_Ohranjene to\xc4\x8dke so zaenkrat v dobrem stanju in ve\xc4\x8dina \xc5\xa1e danes slu\xc5\xbei kot del geodetskega omre\xc5\xbeja v svojih dr\xc5\xbeavah.\n_START_SECTION_\nVeriga\n_START_PARAGRAPH_\nObele\xc5\xbeenih je 34 to\xc4\x8dk v 10 dana\xc5\xa1njih dr\xc5\xbeavah na ozemlju loka:'